எண்ணி யிருநான்கோ டாயிரவர்-உன்னி எழுதியிடு மேட்டி லெதிரே நடந்த பழுதிலா நாலடியைப் பார்."    -என்னும் பழைய வெண்பாவான் அறியத்தகும். இனி, இவ்வாறன்றி, மூன்றாஞ்சங்கம் ஸ்தாபித்ததற்கு முன்பு ஒருகாலத்தில், "எட்டுமலைச் சாரலில் சமண முனிவர்கள் எண்ணாயிரவர்கள் வசித்து வந்தார்கள். அவர்கள் தனித்தனி ஒவ்வொரு வெண்பாப் பாட, அவை பற்பலவாயின. அவற்றைச் சேர்த்துப் பார்க்கும்பொழுது, அவைகள் ஒரே விஷயத்தை ஒரே கருத்தால் விரித்துக்காட்டுகிற பல பாடல்கள் காணப்பட்டன. அவற்றுள் ஒரே விஷயத்தினை ஒவ்வொரு கருத்தால் தனித்தனி கூறும் நானூறு பாடல்களைப் பொறுக்கிச் சேர்த்து நாற்பது அதிகாரமாக முடித்ததாம்" எனக் கூறுவது முண்டு.  இந்நூல் நுதலும் பொருள் இவ்வுலகத்தில் இல்வாழ்க்கையில் நின்றடையலாகும் இம்மைப் பயன்களையும், இந்திராதி தேவர்களுடைய பதவிகளாகிய சுவர்க்காதி லோகங்களில் நுகரலாகும் மறுமைப்பயன்களையும் அடைவதற்குரிய உயிர்கட்கு உறுதியென உயர்ந்தோராற் கொள்ளப்பட்ட பொருள் நான்கு. அவை: அறம், பொருள், இன்பம், வீடு என்பன. இவையே தர்மம், அர்த்தம், காமம், மோக்ஷம் என்று வடநூலார் கூறும் சதுர்வித புருஷார்த்தங்கள். இவற்றுள் 'வீடு' என்பது, சிந்தையு மொழியுஞ் செல்லா நிலைமைத்தாகலின், "நன்றா ஞாலங் கடந்துபோய் நல்லிந் திரிய மெல்லாநீத் தொன்றாய்க் கிடந்த வரும்பெரும்பா லழும்பி லதனை யுணர்ந்துணர்ந்து சென்றாங் கின்ப துன்பங்கள் செற்றுக் களைந்து பசையற்றால்